钦定古今图书集成/明伦汇编/氏族典/第573卷 > 完颜宗浩
## 钦定古今图书集成/明伦汇编/氏族典/第573卷 > 完颜宗浩

按《金史宗浩传》内族：“宗浩，字师孟，本名老，昭祖四世
孙，太保兼都元帅、汉国公昂之子也。贞元中，为海陵
庶人，入殿小底。世宗即位辽阳，昂遣宗浩驰贺。大定
二年冬，宗浩领万户，仍授山东东路兵马都总管判
官。二十六年，拜参知政事。章宗即位，出为北京留守。
明年，拜枢密使，封荣国公。会中都、山东、河北屯驻军”
人，地土不赡，官田多为民所冒占，命宗浩行省事，诣
诸道括籍，凡得地三十馀万顷。还，坐以倡女自随，为
宪司所纠，出知真定府事。徙西京留守，复为枢密使，
进拜尚书右丞相。时惩北边不宁，议筑壕垒以备守
戍，乃命宗浩行省事，以督其役。功毕，进拜左丞相。宋
人畔盟，命宗浩兼都元帅，往督进讨。宗浩驰至汴，大
张兵势，亲赴襄阳，巡师而还。泰和七年九月，薨于汴。
命其子宿直将军天下奴奔赴丧所，赙赠甚厚，谥曰
“通敏。”